Dr. Danica Pinterović (17. veljače 1897. – 17. siječnja 1985.) potječe iz ugledne osječke obitelji.

Nakon što je 1915. godine položila ispit zrelosti na Donjogradskoj gimnaziji u Zagrebu upisala je studij povijesti i zemljopisa u Zagrebu, a istu je grupu predmeta studirala i u Beču od ljetnog semestra 1918. godine. Nakon završetka studija vratila se u Osijek, gdje je od 1919. godine predavala na Kraljevskoj realnoj gimnaziji, a od 1920. godine i na Kraljevskoj ženskoj realnoj gimnaziji. U tom je razdoblju Danica Pinterović postala prvom doktoricom povijesti na Univerzitetu u Beogradu, s doktorskom disertacijom pod nazivom Teodora – vizantiska carica. Od 1943. godine radi kao kustosica u Muzeju Slavonije, gdje je od 1945. do 1961. godine vršila i dužnost ravnateljice.

Dr. Pinterović autorica je brojnih stručnih i znanstvenih radova, feljtona i novinskih izvještaja iz područja kulture grada Osijeka te dobitnica brojnih nagrada i priznanja za svoje javno djelovanje. Pod okriljem Zavoda za znanstveni i umjetnički rad u Osijeku dr. Pinterović objavila je 1978. godine svoje životno-djelo monografiju Mursa i njeno područje u antičko doba, a iste je godine dobila i najviše državno priznanje Državnu nagradu za znanstvenoistraživački rad na području arheologije, etnografije i muzeologije (nagradu za životno djelo).

Tijekom 1945. i 1946. godine dr. Pinterović bila je članica Komisije za sakupljanje i zaštitu kulturnih spomenika u Narodnoj Republici Hrvatskoj, znanoj kao KOMZA, koja je evidentirala i spašavala ugroženu kulturno-povijesnu građu Osijeka i slavonskih dvoraca. Zahvaljujući tome radu ostao je očuvan velik dio umjetnina i knjižnica plemićkih obitelji Slavonije. Veliki doprinos dr. Danice Pinterović očuvanju kulturne baštine grada Osijeka očituje se i u izradi prvog poslijeratnog Pravilnika o očuvanju starina grada Osijeka, kao i brojnih evidencija spomenika kulture na području grada i kotara Osijek.

Osim po predanom muzejskom radu i djelovanju u brojnim udruženjima dr. Danica Pinterović značajna je i po svom angažmanu oko postavljanja poznatog osječkog spomenika žrtvama holokausta Spomenik Židovima Slavonije i Baranje, poznatog kao Majka i dijete (1965.), kipara Oscara Nemona. Osim što je realizaciju spomenika potpomogla novčanim prilogom, bila je veza između grada, Židovske općine Osijek i Oscara Nemona, sudjelovala je pri prijenosu sadrenog modela iz Londona, kao i pri odljevu spomenika u Zagrebu te je bila jedan od glavnih pokretača čitavog projekta.

IZVOR: https://www.zaklada-slagalica.hr/hr/filantropija/filantropi-osijek/dr-danica-pinterovic-445/